KIRJALLINEN KYSYMYS E-0473/01

esittäjä(t): Lucio Manisco (GUE/NGL) neuvostolle

(23. helmikuuta 2001)

Aihe: Yhdysvaltojen ohjuspuolustus ja maailman strateginen tasapaino

Kansainvälisessä lehdistössä olleiden tietojen mukaan Yhdysvaltojen puolustusministerin Donald Rumsfeldin Münchenissä 2.-4. helmikuuta 2001 pidetyssä Wehrkunde-konferenssissa esittämät kannat osoittavat, että Bushin hallinnon ja Euroopan unionin välisissä suhteissa on tapahtunut dramaattinen käänne, jonka vuoksi unioni joutuu jo tehtyjen päätösten eli tapahtuneiden tosiasioiden eteen ohjuspuolustukseen (National Missile Defence) ja vuoden 1972 ABM-sopimuksen kumoamiseen liittyvissä asioissa.

Vedoten moraalisiin ja perustuslaillisiin velvoitteisiin, joita presidentti George W. Bush noudattaa kansansa puolustamisessa, ministeri Rumsfeld pyrkii nähtävästi selvittämään eurooppalaisten liittolaisten kannan futuristiseen ja vailla oikeutusta olevaan korkean teknologian puolustusjärjestelmään. Tällainen järjestelmä saattaisi aiheuttaa lisää epävakautta jo nykyisin epävakaassa geopoliittisessa tasapainossa, jos avaruutta militarisoitaisiin edelleen ja jos Yhdysvallat kasvattaisi strategista hegemoniaansa maailmanlaajuisesti tulevina vuosikymmeninä.

Myös muut Donald Rumsfeldin ja Yhdysvaltojen delegaation muiden edustajien esittämät happaman kriittiset kannanotot Euroopan turvallisuus- ja puolustusidentiteetistä ja Euroopan unionin varauksellisesta suhtautumisesta Turkin asemaan ja NATOn lisälaajentumiseen ovat tuoneet esiin sen mahdollisuuden, että neuvoston ja komission esittämien ja Euroopan parlamentin hyväksymien suuntaviivojen suhteen voidaan käyttää veto-oikeutta tavalla, joka ei ole millään muotoa hyväksyttävä.

1. Katsooko neuvosto, että sen on mahdollisimman pikaisesti ryhdyttävä tämän dramaattisen, transatlanttisissa suhteissa tapahtuneen käänteen vastaisiin toimiin, jotta saadaan aikaan yhteinen eurooppalaisen kanta Yhdysvaltojen Münchenin Wehrkunde-konferenssissa esittämiin pakkotoimiin?

2. Voisiko yhteisestä ulko- ja turvallisuuspolitiikasta vastaava korkea edustaja Javier Solana ilmoittaa mahdollisimman pikaisesti Euroopan parlamentille Münchenissä käydyistä virallisista ja epävirallisista neuvotteluista sekä Euroopan unionin mahdollisista diplomaattisista ja poliittisista reaktioista?

Vastaus

(10. heinäkuuta 2001)

1. Neuvosto ei yhdy näkemykseen, jonka mukaan transatlanttisissa suhteissa olisi tapahtunut dramaattinen käänne. Euroopan unioni ja Yhdysvallat ovat tiiviisti - elleivät suorastaan jatkuvasti - yhteydessä toisiinsa käsitellen uuden hallituksen näkemyksiä Euroopan turvallisuus- ja puolustuspolitiikasta (ETPP) ja muista kysymyksistä. Neuvosto on vakuuttunut siitä, että kaikki erimielisyydet ratkaistaan tämän vakaan diplomatian ja vuoropuhelun prosessin avulla. Neuvosto on tyytyväinen ulkoministeri Colin Powellin julkisuudessa ja yksityisissä tapaamisissa antamiin vakuutuksiin, viimeksi troikan taannoisen Washingtoniin tekemän vierailun aikana, jolloin hän ilmaisi tyytyväisyytensä ETPP:hen, joka parantaa Euroopan voimavaroja. EU on myös tyytyväinen Yhdysvaltojen hallituksen vakuutuksiin, joiden mukaan se aikoo kuulla täysimääräisesti eurooppalaisia liittolaisiaan aikeistaan kehittää ohjuspuolustusjärjestelmä.

2. Korkea edustaja Javier Solana tiedottaa Euroopan parlamentille säännöllisesti yhteisestä ulko- ja turvallisuuspolitiikasta, viimeksi 31. tammikuuta 2001. Hän aikoo jatkossakin kertoa Euroopan parlamentille unionin ulko- ja turvallisuuspolitiikan kehityksestä, mutta hänen ei voida odottaa raportoivan välittömästi Euroopan parlamentille lukuisista epävirallisista neuvotteluistaan.